ועדת הכספים , כנסת 17, פרוטוקול מספר , 2006-08-01 09:45

יעקב ליצמן: אני מבקש לפתוח את ישיבת הוועדה.

יעקב ליצמן: על סדר היום הצעת חוק הבלו על דלק (תיקון מס' 6), התשס"ו-2006.

יעקב ליצמן: אתם כל הזמן מעלים מסים.

בועז סופר: עניינו של חוק זה לא בהעלאת המס.

יעקב ליצמן: קודם כול, אני מבין שיש על כך קונצנזוס בין כולם.

אהרון כהן: יש הרבה מתנגדים.

אהרון כהן: אני מתנגד.

בועז סופר: עניינו של חוק זה בהסדרת ההישבון.

שי חרמש: אני מבקש שיינתן הסבר גם לאיגנורנטים, נבערים מדעת, למי שלא יודע קרוא וכתוב ולא מצליח להבין מה כתוב כאן.

בועז סופר: עניינו של חוק זה בהסדרת ההחזר, ההישבון, לגבי הסדר הסולר.

בועז סופר: אומר בקצרה מה הוא הסדר הסולר.

בועז סופר: הסדר הסולר נולד בשל הפערים במסוי בין בנזין ובין דיזל-סולר, הבדלים שאין להם אח ורע בעולם.

בועז סופר: הצגנו בזמנו מדוע אנחנו מבקשים לצמצם את הפערים ביניהם.

בועז סופר: מבחינת איכות הסביבה אין שום הבדל בין סולר ובין בנזין, לכן אנחנו לא רואים הצדקה כלכלית או אחרת לתת הטבה כזאת.

בועז סופר: יחד עם זה, מכיוון שיש מספר משתמשים כבדים מאוד וייעודיים, מוטי-סולר - - -

שלי יחימוביץ': על מה נוסעים אוטובוסים?

שי חרמש: סולר.

שי חרמש: אוטובוסים, מוניות, שופלים, טרקטורים – כולם נוסעים על סולר.

שלי יחימוביץ': אם כך, אנחנו מתנגדים.

שי חרמש: את עוד לא יודעת לְמה.

שלי יחימוביץ': קודם כול אני מתנגדת, אחר-כך נבדוק למה ...

בועז סופר: הקבוצות שהזכרתם – אוטובוסים, מוניות, משאיות – מקבלות הישבון.

בועז סופר: לפני קצת פחות משנתיים, בדצמבר 2004, הגיעו להסכם ביחד עם ועדת הכספים, אחרי דיונים שנמשכו למעלה משנה בניסיון להגיע להסכמות עם החקלאים לגבי הציוד החקלאי שלהם ועם המובילים לגבי המשאיות ועם המוניות.

בועז סופר: ניסינו לייצר מערך שלם במודל פשוט, שמאפשר להעלות את המס למי שהוא לא מוטה-סולר, לא משתמש כבד, ולהבדיל את מוטי-הסולר.

בועז סופר: הרעיון פשוט מאוד ברמה הכלכלית.

בועז סופר: הייתי שמח אילו יכולתי לעשות הבחנה בין סוגי הסולר כבר בעת הניפוק מבז"ן, אבל לאור הקושי באכיפה, בגילוי רמאויות, אין דרך אמיתית לאכוף את זה ולכן עשינו הבדל בתעריפים באמצעות הישבון.

בועז סופר: בנינו מערך – מגישים לנו דוחות ואנחנו נותנים החזרים לכל משתמש בתורו.

שי חרמש: ברמה פרטנית?

בועז סופר: כן, בוודאי.

בועז סופר: המודל הזה עובד, למרות הסקפטיות של רבים.

בועז סופר: הקמנו מערך שנותן מענה לרוב האוכלוסיות, מערך ממוחשב ופשוט, בלי יותר מדי בירוקרטיה.

בועז סופר: כעת אנחנו מבקשים לעגן את ההחזר.

בועז סופר: לדעתנו על-פי דין, וכך אושר בוועדת הכספים, החוק הנוכחי מספק.

בועז סופר: יחד עם זה, הוגשה עתירה לבג"ץ 8 חודשים אחרי שההסדר אושר.

בועז סופר: נתנו תחולה של 8 חודשים ופתאום יומיים לפני תום 8 החודשים נזכרה אחת מחברות הדלק שיש בעיה עם החוקיות ועתרה לבג"ץ.

בועז סופר: אנחנו מתדיינים בבג"ץ בנושא זה וממשיכים לטעון שאין שום בעיה.

שי חרמש: העותר זה ספק הדלק?

בועז סופר: העותר זה חברת הדלק.

בועז סופר: מעבר לטענות על ימי אשראי ואי-מידתיות וכל מיני טענות יפות ומגוונות, שעולות ללא כל קשר לנושא המועלה על סדר יום הוועדה, טענו גם שיש בעיה בהסדר.

בועז סופר: לא שאי אפשר להחזיר, אלא שלכאורה אם רוצים להחזיר זה צריך לעבור דרך אותה חברת הדלק.

שלי יחימוביץ': איזו חברה עתרה?

ישראל יניב: אנחנו, "דור אלון".

בועז סופר: גם אם זה אפשרי מבחינה משפטית, אנו סבורים שלא סביר להטיל מנגנון של 70,000 עוסקים על חברות הדלק.

בועז סופר: זה נטל לא מידתי ולא ראוי, לכן לקחנו את זה על עצמנו.

אבשלום וילן: מה הם ביקשו?

בועז סופר: הם אמרו שאין לממשלה סמכות להחזיר.

בועז סופר: הם לא טוענים שלכאורה החוק בטל, אלא שמי שיכול להחזיר זה חברת הדלק שתקבע את התנאים – המדינה תחזיר לה שקל והיא תחזיר לנהג המונית שקל.

שי חרמש: מה חברת הדלק מרוויחה מזה, אשראי?

סמדר אלחנני: מימון ביניים.

בועז סופר: זה מה שהם רוצים להרוויח.

בועז סופר: בכל הדיונים טענו בבירור שמבחינה פרקטית זה לא סביר.

בועז סופר: מדובר על הסדר של 70,000 עוסקים, שעולה מיליוני שקלים.

בועז סופר: לא סביר להטיל את זה על חברות הדלק.

בועז סופר: כך טענו, כך אנו טוענים וכך נמשיך לטעון.

בועז סופר: אי לכך נטלנו את זה על עצמנו.

בועז סופר: הגענו לבג"ץ ושם אמרו השופטים בבירור שהם לא רואים בעיה גדולה בחוק הקיים, אבל אם הממשלה מבקשת לחזק את דעתה זה ראוי ורצוי.

בועז סופר: זו המטרה של החוק שלפניכם.

בועז סופר: אפשר לבדוק בפרוטוקול מה בדיוק נאמר, זה לא מסובך.

בועז סופר: במסגרת חוק זה אנו מבקשים לתקן שני דברים נוספים.

בועז סופר: ביקשנו לקבוע שאי אפשר לרכוש דלק מתחנת דלק פירטית ולקבל מאתנו החזר.

בועז סופר: מכיוון שכך, תיקנו מה שתיקנו, אבל לא רצינו למנוע רכישת דלק מסוֹכנים, שזה לגיטימי.

בועז סופר: כנראה בשל טעות סופר, כהאי לישנא, היו שתי שלילות.

בועז סופר: ההצעה המקורית שלנו קבעה: "הדלק לא נרכש בתחנת דלק שאינה מנויה ברשימה" אך בנוסח שהתפרסם הורידו את שני הלאווים והפכו את המשפט לחיובי.

בועז סופר: הפרשנות לא נכונה, בשל סיבה פשוטה.

בועז סופר: אנחנו מפנים לנספח של משרד התשתיות הלאומיות שמפרט את תחנות הדלק הכשרות.

בועז סופר: כשאומרים שאי אפשר לרכוש ממי שלא מנוי שם, זה בסדר.

שי חרמש: תחנות כשרות זה גם תחנות פנימיות בתוך מושבים וקיבוצים?

בועז סופר: כן, אלה תחנות כשרות.

סמדר אלחנני: אפשר לרכוש ממי שלא מנוי ברשימה?

בועז סופר: אפשר לרכוש ממי שלא מנוי ברשימה אם הוא סוכן.

בועז סופר: לכן ציינו: "אי אפשר לרכוש מתחנת דלק שאינה מנויה".

בועז סופר: המשמעות, שאי אפשר לרכוש דלק מתחנת דלק פירטית.

בועז סופר: היתה כאן בעצם טעות סופר.

יעקב ליצמן: מה אתה רוצה מאתנו?

בועז סופר: אני מבקש לאשר את הצעת החוק שמסדירה את ההישבון.

בועז סופר: זה בעצם לא נדרש על-פי הפרשנות הנוכחית, שלדעתנו אין עימה בעיה, אך אנו מבקשים להסדיר את זה בצורה חזקה יותר ולאפשר לנו להחזיר את הכסף.

יעקב ליצמן: לְמה זה גרם עד כה?

בועז סופר: עד עכשיו לא היה כלום.

בועז סופר: הוחזר הכסף.

איריס וינברגר: עד עכשיו היה סעיף שהקנה פטור.

איריס וינברגר: המחלוקת המשפטית: האם יש סמכות לתת את הפטור הזה גם בדרך של החזר, או שחייב להיות החזר מראש.

איריס וינברגר: טענו כי לאור פרשנות החוק הקיים, אנו רשאים לתת את הפטור גם בדרך של החזר, אבל ליתר ביטחון כדי למנוע התדיינות משפטית אנחנו כותבים במפורש "הישבון".

בועז סופר: לא משנים שום דבר בפרקטיקה.

יעקב ליצמן: מי מתנגד?

שלי יחימוביץ': מי הגופים הזכאים להחזר?

בועז סופר: נהגי מוניות, חברות אוטובוסים, ובכלל זה אוטובוסים ציבוריים זעירים, מובילים מעל 4.5 טון, חקלאים על כל הציוד החקלאי שלהם, טרקטורים.

אמנון כהן: מה ההבדל?

בועז סופר: בפרקטיקה אין כל הבדל.

אהרון כהן: הם מחזירים רק חלק מן ההחזר, רק חלק מן הבלו.

אבי גולן: יושב-ראש ארגון המובילים מר גבי בן-הרוש, שמייצג 400,000 נהגי משאיות, לא הוזמן לדיון היום וביקש שאייצג אותו כאן.

אבי גולן: האנשים המתפרנסים מהסולר, כמו נהגי המוניות והמובילים, הם בסך הכול שכבת מעמד הביניים.

אבי גולן: העלו את הבלו והכניסו את כולם לפשיטת רגל, אף אחד לא יכול לעמוד בזה.

אבי גולן: במקום להוריד את הבלו ולתמוך בשכבת מעמד הביניים, מכניסים את כל המעגל הגדול הזה לקשיים.

אמנון כהן: כיצד זה קשור להצעת החוק שלפנינו?

אבי גולן: מחיר הדלק עולה וגם הבלו עולה.

אמנון כהן: היכן ההעלאה בהצעת החוק שלפנינו?

אבי גולן: הבלו עולה.

אבי גולן: אנחנו לא יכולים לעמוד בזה.

סמדר אלחנני: זה מנגנון אוטומטי.

סמדר אלחנני: זה לא נוגע להצעת החוק שלפנינו.

אבי גולן: אי אפשר לעמוד בדרישות החוק.

יעקב ליצמן: אתה מתייחס לחוק אחר.

יעקב ליצמן: זה לא הדיון כרגע.

אבי גולן: אני מתייחס לחוק על הבלו.

יעקב ליצמן: האם אדוני מכיר את הצעת החוק הזאת?

אבי גולן: אני מכיר את הצעת החוק.

יעקב ליצמן: על איזה סעיף אתה מדבר?

אבי גולן: אני מבקש שיפסיקו להעלות את הבלו.

יעקב ליצמן: זה לא קשור להצעת החוק.

יעקב ליצמן: תגיד לי לאיזה סעיף אתה מתייחס.

ישראל יניב: אני מנכ"ל "דור אלון".

ישראל יניב: אנחנו הגשנו את העתירה לבג"ץ.

ישראל יניב: אני רוצה לחלק דבריי לשניים.

ישראל יניב: קודם כול לגבי החקיקה הרטרואקטיבית – שופטי בג"ץ לא ביקשו ממך לפנות לכנסת ולעשות חקיקה.

בועז סופר: הם רק אישרו שאני יכול לפנות לכנסת.

בועז סופר: מה זה "לא ביקשו"?

יעקב ליצמן: אדוני, מה מפריע לך?

ישראל יניב: אסביר מה מפריע לי.

ישראל יניב: אנחנו סבורים שכל ההליך הזה של המס על הסולר לא טוב ועתרנו בעניין זה לבג"ץ.

ישראל יניב: בין שאר הטענות המשפטיות שלנו - - -

יעקב ליצמן: הוא מחפש עוקף בג"ץ כאן.

ישראל יניב: משרד האוצר מבקש כאן לעשות חקיקה ברטרואקטיביות של שנה וחצי.

ישראל יניב: השאלה האם פעלו לפי החוק או לא פעלו על-פי החוק.

ישראל יניב: אם לא פעלו לפי החוק - - -

יעקב ליצמן: אבל עושים את זה כל הזמן.

יעקב ליצמן: אני הראשון הדוגל בחקיקת חוק עוקף בג"ץ.

ישראל יניב: קטונתי מלהתייחס לשאלה האם צריך חוק עוקף בג"ץ או לא.

יעקב ליצמן: מה מפריע לך? יש ויכוח ביניכם.

יעקב ליצמן: בג"ץ לא זרק אותו.

יעקב ליצמן: בג"ץ לא הכריע.

יעקב ליצמן: הוא רוצה להעמיד את בג"ץ בפני עובדה: הנה, עשיתי את זה, עכשיו תפסוק.

ישראל יניב: רציתי להסב תשומת לבכם, צריך לעשות חקיקה לעתיד ולא חקיקה לאחור שמאפשרת למשרד האוצר לתקן בדיעבד דברים שיתכן מאוד שעבד נגד החוק.

ישראל יניב: זאת הערה ראשונה.

ישראל יניב: הערה נוספת, החוק הזה מתייחס בכל זאת להליך של החזרי כסף ללקוחות.

ישראל יניב: כשאנחנו מוציאים דלק מבית הזיקוק ומספקים ללקוחות, אנחנו משלמים לשלטונות המס את הבלו על הדלק, שהוא חלק ניכר מעלות הדלק, אחרי 10 ימים.

ישראל יניב: לקוחות הסולר במשק משלמים בממוצע אחרי 90 ימים.

ישראל יניב: מעלים את שיעור הבלו בהיקפים גדולים מאוד, כלומר הנטל עלינו הולך וגדל.

ישראל יניב: יתרה מכך, משרד האוצר מחזיר לחלק מן הלקוחות את הבלו אחרי כ-60 ימים.

ישראל יניב: תראו איזה אבסורד: אנחנו משלמים את הבלו אחרי 10 ימים, האוצר מחזיר ללקוחות אחרי 60 ימים, והלקוחות משלמים לנו אחרי 90 ימים.

ישראל יניב: לא די שהגדילו את עלות המימון והטילו עלינו נטל כבד מאוד – אנחנו לא רוצים להרוויח מכך, אבל גם לא רוצים להפסיד – למה להטיל עלינו לממן את משרד האוצר?

ישראל יניב: אנחנו לא הבנק של מדינת ישראל, ויש כאן נטל לא הוגן על חברות הדלק.

ישראל יניב: לא יתכן שהאוצר ייקח את הכסף מאתנו אחרי 10 ימים ויחזיר ללקוחות אחרי 60 ימים.

ישראל יניב: יתכן אבסורד אף גדול יותר, יכול לקוח לא לשלם לנו על הדלק אחרי 90 ימים, כי קרה לו משהו או לא רוצה לשלם, אבל עדיין יקבל החזר הבלו.

ישראל יניב: זה אבסורד.

ישראל יניב: מדובר בנטל של מאות מיליוני שקלים.

אמנון כהן: איפה בהצעת החוק מתבטא מה שאמרת על האשראי של 10 ימים ו-60 ימים?

ישראל יניב: זה לא מתבטא בהצעת החוק.

ישראל יניב: אני אומר רק שהחוק הזה מעגן את ההסדר.

ישראל יניב: הנושא נדון בוועדת הכספים ואני מבקש מכם לתקן את הטעון תיקון.

שלי יחימוביץ': אבל זה לא קשור להצעת החוק שלפנינו.

ישראל יניב: אבל זה קשור להסדר שהחוק הזה מסדיר.

אמנון כהן: אנחנו רוצים להבין כדי שנוכל לעזור לך.

שלי יחימוביץ': אני לא רוצה לעזור לחברות הדלק.

ישראל יניב: האם אתם סבורים שאנחנו צריכים להוות בנק שמממן את המדינה?

יעקב ליצמן: זה לא עומד כרגע על סדר היום.

שי חרמש: יכול להיווצר מצב שלקוח לא משלם לחברת הדלק עבור הדלק, אך מדינת ישראל מחזירה לו את הבלו?

יוסי אנטורג: בהחלט כן.

יוסי אנטורג: לכן הצענו שלא המדינה תחזיר אלא אנחנו נחזיר, וזה לגיטימי.

אבשלום וילן: למען הגילוי הנאות, חבר הכנסת שי חרמש ואני, כחברי קיבוץ, בעלים של החברה הזאת.

אבשלום וילן: למרות זה אני סבור שהטיעון שלכם עורבא פרח.

אבשלום וילן: אם הוא לא שילם, תתבע אותו.

אבשלום וילן: מה זה שייך לבלו?

יוסי אנטורג: על מע"מ אני מקבל החזר?

יוסי אנטורג: למה לא אקבל גם כאן החזר?

יוסי אנטורג: למה לא יכול לפעול כאן אותו מנגנון כמו במע"מ?

אבשלום וילן: ההבדל בין מע"מ לכל המסים האחרים – שהוא טוטלי.

אבשלום וילן: אני נמצא בניגוד עניינים, אבל אני סבור שאתם טועים לחלוטין.

בועז סופר: למען הפרוטוקול, אין לנו שום בעיה להוסיף: "בכפוף להצהרה שהמס שולם".

שלי יחימוביץ': ההערה של חברות הדלק לא רלוונטית לדיון.

שלי יחימוביץ': למה נפקיד בידיהם את מנגנוני ההחזר?

שלי יחימוביץ': מה פתאום?

יעקב ליצמן: אני רוצה לקרוא לכם מפרוטוקול הדיון ב-21 בדצמבר 2005.

יעקב ליצמן: אמר מר ישראל יניב: "רק כדי להמחיש לכם במה מדובר: מכלית דלק של 30 אלף ליטר, אם תיקח את השווי של מי שרוצה לרמות ולהכניס מרכיב כמו נפטא לבנזין, הוא יכול להרוויח על כל משאית 20-30 אלף שקל.

יעקב ליצמן: אתם מבינים איזה תמריץ אדיר יש פה?

יעקב ליצמן: ואז מה שקורה הוא שאין מי שישמור.

יעקב ליצמן: יש 30 חברות דלק.

יעקב ליצמן: חלקם – לפעמים יש מי שמקים חברת דלק רק לצורך התרגיל הזה.

יעקב ליצמן: אז מה שאני אומר הוא: קחו מאתנו את הסמכות הזו של לבדוק אם ללקוח מגיע החזר או לא.

יעקב ליצמן: שכולם ישלמו מס.

יעקב ליצמן: למי שמגיע החזר – שיואיל בטובו ללכת ולהביא את הנתונים.

יעקב ליצמן: הם ישקלו ויראו אם זה סביר מבחינת הכמויות, ויתנו את ההחזרים, כולל המפעל ההוא שהוזכר כאן.

יעקב ליצמן: זו לא המצאה חדשה.

יעקב ליצמן: "

ישראל יניב: מה שמשרד האוצר עושה, וכך טען גם בבית המשפט - - -

יעקב ליצמן: אבל אתה אמרת את זה כאן בישיבת ועדת הכספים.

יעקב ליצמן: אם תרצה, אני יכול לצטט לך עוד דברים שנאמרו כאן.

ישראל יניב: זה היה בהקשר אחר לגמרי, על מחדל אדיר של משרד האוצר, שלא מטפל בנושא אחר לגמרי של נפטא, שמוהלים אותה אל תוך הבנזין.

יעקב ליצמן: אני מסכים אתך, אבל אי אפשר בדיון ההוא לומר שאתה לא רוצה את האחריות, ואילו כאן לבקש שייתנו לך את כל האחריות.

יעקב ליצמן: אי אפשר.

ישראל יניב: שם הצרה כל-כך גדולה וכל-כך זועקת לשמים שכבר עדיף כך.

ישראל יניב: עכשיו אנחנו מדברים על הסולר.

ישראל יניב: אגב, אין כאן סתירה.

ישראל יניב: אני לא רוצה להלאות את כולם.

ישראל יניב: זה ניסיון של האוצר לכאורה להעמיד אותי במבוכה.

ישראל יניב: מי שצריך לעמוד במבוכה זה משרד האוצר שלא עושה כלום בנושא הבנזין שנמהל.

בועז סופר: אני מבקש שתתנצל עכשיו בפרוטוקול.

בועז סופר: אני לא הבאתי את זה ליושב-ראש.

ישראל יניב: אני מתנצל אם לא אתה הבאת ליושב-ראש, אני חוזר בי.

יעקב ליצמן: ברור שהביאו לי את זה, ולא מר בועז סופר, וטוב שיש דבר כזה.

יעקב ליצמן: הבעיה שלך שאתה לא זוכר מדיון לדיון מה אתה אומר.

ישראל יניב: אני זוכר מצוין.

ישראל יניב: אלה שני דברים שונים.

ישראל יניב: אני רוצה לדבר על הסולר.

יעקב ליצמן: לא חלמת שיביאו לי את זה.

ישראל יניב: לא באתי לבקש כאן

ישראל יניב: שאנחנו נגבה את הכסף.

ישראל יניב: הצגתי בפניכם את המצב, שמטילים עלינו לממן את מדינת ישראל, ושלא בצדק, במאות מיליוני שקלים שעד היום לא הוטלו עלינו.

ישראל יניב: למה?

ישראל יניב: מה קרה?

ישראל יניב: האוצר רוצה להגדיל את הבלו – בסדר, אין לי עמדה.

ישראל יניב: אבל למה מטילים את העלות עלינו?

ישראל יניב: גם בחלוקת העוגה הזאת בהחזרים, שימו לב – וכאן אני מדבר עכשיו לא כאינטרסנט – יש מי שמקבל החזר ומי שלא מקבל החזר.

ישראל יניב: לדוגמה, כל אלה שמסיקים בתיהם בסולר לחימום ביתי לא מקבלים החזר.

סמדר אלחנני: אם כולם היו מקבלים החזר לא היה צריך להעלות את הבלו.

שלי יחימוביץ': אגב, שלא בצדק – גם מי שמשתמש בסולר להסקה ביתית צריך לקבל החזר.

סמדר אלחנני: אז לא היה צריך להעלות את הבלו אם כולם מקבלים החזר.

אמנון כהן: מתי התחילה של החוק הזה?

שגית אפיק: התחילה רטרואקטיבית מ-1 בינואר 2005.

עדנה הראל: מדובר על דברים שאושרו בוועדת הכספים, לכן לא מדובר בעוקף בג"ץ, עם כל הכבוד.

עדנה הראל: הכי חשוב שזה ייאמר.

עדנה הראל: התוקף הוא מזמן חקיקת הצווים.

עדנה הראל: הצווים אושרו, המדינה טוענת שאושרו כדין ורק ליתר ביטחון ולמען הסר ספק זה מקובע.

עדנה הראל: זה לא רטרואקטיבית באופן סתמי, אלא רטרואקטיבית מזמן אישור הצו, שגם לעמדת המדינה אושר כדין ובהסכמה.

אמנון כהן: ואם נחליט שזה ייכנס לתוקף רק מהיום ולהבא?

עדנה הראל: יווצר ספק כלפי בית-המשפט.

עדנה הראל: אנחנו טוענים שהצו כבר נחקק, הדברים נעשו כדין ורק למען הסר ספק מתקנים את החוק.

אמנון כהן: יש לי בעיה עם ההחלה הרטרואקטיבית.

יעקב ליצמן: אני מוכן שזה יחול מ-2006, אבל לא מ-2005.

יוסי אנטורג: אני מנכ"ל "סונול".

יוסי אנטורג: העברנו לכם מכתב בו התייחסנו לשני נושאים שאנו רואים בהם בעיה.

יוסי אנטורג: אני לא מתנגד להצעת החוק אבל סבור שצריך להוסיף לה דבר מה.

יעקב ליצמן: זה גרוע יותר.

יוסי אנטורג: כאשר טענו שהדבר הזה מטיל עלינו הוצאות מימון נוספות, גדולות מאוד ובלתי סבירות, אמרו לי מר בועז סופר ומר איתן רוב, מנהל המכס לשעבר, שהחוק הזה הולך בהדרגה, שיעורי המכס של המשתמשים הסופיים יגדלו ב-4 מדרגות ולאט-לאט תהיה השוואה בין הבנזין לסולר, אבל סכום הבלו הולך לגדול מדי חצי שנה או שנה.

יוסי אנטורג: אנחנו עומדים לממן סכומים נוספים נכבדים מאוד לאוצר כאשר אנחנו לא מקבלים באותו זמן את השווי מהלקוחות שלנו.

יוסי אנטורג: יש כאן באמת אבסורד, כפי שאמר מר ישראל יניב.

יעקב ליצמן: אתה תומך בדברי מר ישראל יניב, בקיצור.

יוסי אנטורג: אני לא תומך במר ישראל יניב.

יוסי אנטורג: אני תומך בעצמי.

אבשלום וילן: תוך כמה ימים אתה משלם את הבלו?

אבשלום וילן: הוא אומר שיש כאן פערי מימון.

יוסי אנטורג: אני משלם תוך 10 ימים את הכול.

יעקב ליצמן: אתה תומך בהצעה של מר ישראל יניב?

יוסי אנטורג: לא הגשתי את הבקשה לבג"ץ.

יוסי אנטורג: אני לא יודע מה העמדה שלו.

יוסי אנטורג: הגשתי בקשה שונה לגמרי ואני מבקש להציג אותה.

יוסי אנטורג: אני תומך בו, אבל זו לא הבקשה שלי.

יוסי אנטורג: סליחה, אני תומך גם במלחמת לבנון, אבל זה לא הנושא.

יוסי אנטורג: אני משלם את הבלו תוך 10 ימים.

יוסי אנטורג: אמר לי מר בועז סופר: אני מצטער, אני פועל על-פי סמכות החוק.

יוסי אנטורג: אני סבור שאתם צודקים, ונראה לי סביר פתרון של הארכה במספר ימים, אבל החוק מונע ממני.

יוסי אנטורג: בחוק כתוב: מקסימום 10 ימים.

יעקב ליצמן: איפה אתה קונה, בבז"ן?

יוסי אנטורג: אני קונה בבז"ן ומשלם מראש.

יוסי אנטורג: אני חייב לשלם לבז"ן ביום שאני לוקח, או להפקיד כסף מראש.

יוסי אנטורג: על הבלו אני משלם כעבור 10 ימים.

שלי יחימוביץ': זה בסדר, הרי פיצלתם את בז"ן והפרטתם את בז"א אז עכשיו המחירים יירדו לרצפה, כך שכל הדיון הזה מיותר.

שלי יחימוביץ': תהיה תחרות, כולם יורידו מחירים ...

בועז סופר: אני לא אחראי לכול.

יוסי אנטורג: נאמר לי על-ידי אנשי המכס שהולכים לתקן את כל חוק הבלו או המכס ואז יאפשרו לאנשי המסים להחליט האם רוצים לתת לנו 10 ימים או 9 ימים או 11 ימים, אבל ידיהם לא יהיו כבולות, לא יוכלו להשתמש בתירוץ: ידינו כבולות כי נקבעה תקופה מרבית בחוק.

יעקב ליצמן: מה אתה מבקש?

יוסי אנטורג: אני מבקש שבמסגרת התיקונים ייכנס תיקון נוסף, כפי שניסחנו במכתבנו, שייתן סמכות למנהל המכס להאריך עד חודש ימים את מועד גביית הבלו מחברות הדלק.

אבשלום וילן: ואתה תוריד בהתאם את המחיר לצרכן?

יוסי אנטורג: בסוף הכול, לטובה או לרעה, מתגלגל לצרכן.

סמדר אלחנני: תמיד יגידו שבמקום להוריד את המחיר לצרכן פשוט לא העלו את המחירים.

יוסי אנטורג: המחיר יורד כי יש תחרות.

יוסי אנטורג: אחרי שנאמר מה שנאמר על-ידי מנהל המכס ועל-ידי מר בועז סופר, מן הנכון לתת להם את הסמכות, ואז להחליט אם זה מגיע לנו או לא.

יוסי אנטורג: הרי גם ה-10 ימים זה לא משהו קדוש.

יעקב ליצמן: מה זה להאריך את המועד?

יוסי אנטורג: צריך לתת להם סמכות.

יוסי אנטורג: הצענו שזה יהיה מקסימום עד תשלום המע"מ.

יוסי אנטורג: מע"מ משלמים שוטף 15 ימים.

סמדר אלחנני: זה יוצא 37.5 ימים.

יוסי אנטורג: לנו בממוצע יוצא 30 יום.

יעקב ליצמן: כמה כסף זה ליום?

בועז סופר: 30 מיליון שקל.

שלי יחימוביץ': זה לא רלוונטי לדיון שלנו.

שלי יחימוביץ': למה אנחנו צריכים לחלק להם בונוסים על הדרך כאשר מנהלים דיון בכלל בנושא אחר?

יוסי אנטורג: לא מחלקים לי בונוס.

יוסי אנטורג: ב-1 בספטמבר הולכים לגבות ממני יותר כסף.

יוסי אנטורג: לא נותנים לי בונוס.

יוסי אנטורג: אולי תגידי: לקחת ממני פחות.

יוסי אנטורג: ב-1 בספטמבר אני הולך לממן בסכום גבוה מאוד את המדינה.

יעקב ליצמן: נאמר כאן שזה מסתכם ב-30 מיליון שקל ליום.

יוסי אנטורג: אבל רשות המסים תחליט אחר-כך אם להפעיל את הסמכות או לא.

שלי יחימוביץ': במילא אתם מגלגלים את זה על הצרכן.

יוסי אנטורג: לטובה ולרעה אני מגלגל.

יוסי אנטורג: אם אקבל אשראי נוסף יש סיכוי שיהיה לי מאין לתת אשראי לצרכן.

שלי יחימוביץ': זה מעורפל מדי.

שלי יחימוביץ': איך הצרכן ייצא נשכר?

יעקב פרידגוט: אני היועץ המשפטי של חברת "דלק".

יעקב פרידגוט: אני רוצה להתחיל מן הסוף להתחלה, מן הסעיף האחרון של הצעת החוק.

יעקב פרידגוט: כידוע במדינה דמוקרטית מתוקנת כולם כפופים לחוק, לרבות רשויות הביצוע, לרבות שרי ממשלה.

יעקב פרידגוט: כאן שר האוצר הוציא צו, במועד שנכתב בסעיף 8, ואת הצו הזה תקפו בבג"ץ תלוי ועומד.

יעקב פרידגוט: בבג"ץ טוען משרד האוצר: הוצאנו צו בסמכות, כדת וכדין.

יעקב פרידגוט: מה שעושים כאן, עם כל הכבוד, זה לא חוק עוקף בג"ץ.

שלי יחימוביץ': אדוני היושב-ראש, אני מוחה.

שלי יחימוביץ': יושבים כאן נציגים של חברות שגורפות רווחי עתק, אנחנו שומעים אותם כאילו מדובר באיזה אימהות חד-הוריות, ואילו כאן בצד יושב נציג של הציבור שבאמת סובל באופן ישיר ובסוף לא יהיה זמן לשמוע אותו.

יוסי אנטורג: מתוך 4 חברות הדלק הגדולות, יש 3 ציבוריות.

יוסי אנטורג: מתוך ה-3 הציבוריות שתיים פרסמו בשנה האחרונה הפסדים ולא רווח.

יוסי אנטורג: אז להגיד שמרוויחים רווחי עתק וכדומה – זה לא נכון.

סמדר אלחנני: זה בעיה של ניהול.

אמנון כהן: הם יכולים להרוויח.

אמנון כהן: מותר להם להרוויח.

יעקב פרידגוט: מה שקורה כאן זה לא חוק עוקף בג"ץ, אלא חוק שמתערב ישירות בהליך תלוי ועומד בבג"ץ.

יעקב פרידגוט: אם פעלו כדת וכדין, שיטענו כך בבג"ץ ובג"ץ יפסוק שפעלו כדת וכדין.

יעקב פרידגוט: אם לא פעלו כדת וכדין, למה צריך לתת להם פרס על-ידי חוק מיוחד עם סעיף החלה רטרואקטיבית מינואר 2005?

יעקב פרידגוט: אין דבר כזה במדינה מתוקנת.

שלי יחימוביץ': בעניין הזה אני מסכימה אתך.

יעקב פרידגוט: לגבי השאלה של חברת הכנסת יחימוביץ' על הרלוונטיות להצעת החוק שלפנינו, אני רוצה להסביר את הרקע לחוק הזה.

יעקב פרידגוט: הוא לא נולד יש מאין, אלא כתוצאה מהעלייה הדרסטית בשיעורי הבלו.

יעקב פרידגוט: באו גופים מסוימים וצעקו, ואולי בצדק.

יעקב פרידגוט: זכות הממשלה להעלות מסים ולהוריד מסים ולתת הישבון.

יעקב ליצמן: כמה הרווחת מהורדת המע"מ בשיעור 1.5%?

יעקב פרידגוט: לא הרווחתי שום דבר כי אוטומטית מחיר הדלק שאני מוכר יורד אף הוא ב-1.5%.

יעקב פרידגוט: תחנות הדלק הן אחד מענפי המסחר הבודדים שבאמת נתנו הכול לצרכן, שלא כמו בענפים אחרים.

יעקב ליצמן: אתה צודק.

יעקב ליצמן: למשל בתחבורה הציבורית לא הורידו את מחירי הנסיעות.

סמדר אלחנני: הם אמרו שבעקבות הורדת המע"מ החליטו לא להעלות את מחירי הנסיעות.

יעקב ליצמן: במה זה קשור להצעת החוק?

יעקב ליצמן: עד כה כולם כמעט דיברו לא לעניין.

יעקב פרידגוט: מה הרלוונטיות לנושא?

יעקב פרידגוט: התחלתי לומר שהכול התחיל מהעלייה הדרסטית של שיעורי הבלו.

יעקב פרידגוט: כל הטלת מס פוגעת בזכות הקניין.

יעקב פרידגוט: כידוע, אפשר לפגוע בזכות הקניין, אך רק במידתיות.

יעקב פרידגוט: כאן לצורך המידתיות נענו לקבוצה מסוימת, ואני לא מתנגד לכך, של גופים שצעקו.

יעקב פרידגוט: למשל אוטובוסים, משאיות וכולי שאמרו שהעלאת הבלו תכביד עליהם מאוד, ולכן מצאו את מנגנון ההישבון.

יעקב פרידגוט: בסדר, אנחנו לא מתנגדים לכך.

יעקב פרידגוט: אבל לא יתכן, כאשר באים לאזן את הדברים ולענות על המידתיות, שיתייחסו רק לצד אחד ולא יתחשבו גם בצד אחר.

יעקב פרידגוט: על-ידי ההגדלה הדרסטית בבלו גדל בהיקף משמעותי היקף האשראי שחברות הדלק נותנות.

יעקב פרידגוט: יש כאן אבסורד – יתכן שהלקוח שלנו זוכה בהישבון על סחורה שטרם שילם עליה.

יעקב פרידגוט: כי מי משלם את הבלו?

יעקב פרידגוט: לא הצרכן, אלא אני משלם עבורו תוך 10 ימים.

אבשלום וילן: כמה מתוך כלל הלקוחות שלך באחוזים הם לקוחות ממוסדים שמשלמים אחרי 60 ימים?

יוסי אנטורג: רובם.

רם סואן: משטרת ישראל למשל משלמת לי אחרי 90 ימים.

סמדר אלחנני: יש לי שאלה למר יוסי אנטורג.

סמדר אלחנני: אתה כל הזמן טוען שאתה משלם על הבלו והמדינה מחזירה.

סמדר אלחנני: אם המדינה מחזירה או לא מחזירה – זה פשוט לא עניינך.

סמדר אלחנני: אתה צריך לשלם את הבלו.

סמדר אלחנני: אבל לא טענת בכלל נגד זה שלבז"ן אתה משלם מראש.

סמדר אלחנני: למה מבז"ן אתה לא מבקש אשראי של 90 יום?

יוסי אנטורג: כי המחוקק קבע לו.

יוסי אנטורג: מכיוון שהוא מונופול עליו לקחת תנאים שווים מכולם, והמחוקק הכתיב לו את התנאים.

סמדר אלחנני: גם על זה אתה יכול לבוא בטענות.

יוסי אנטורג: אם אבוא לוועדה ואדבר על זה, יגידו לי שזה לא נושא הדיון.

אהרון כהן: אני סגן יושב-ראש איגוד נהגי המוניות הארצי.

אהרון כהן: בארגון שלנו חברים 9,000 נהגי מוניות.

אהרון כהן: אני רוצה לציין שהיום הסולר יקר יותר מהבנזין.

אהרון כהן: הסולר עולה 6.54 שקל, עם ההעלאה של 3 אגורות.

אהוד יחיאלי: אין מחיר לצרכן של הסולר, הוא לא מפוקח.

אהרון כהן: אני מבקש שתטילו פיקוח על מחירי הסולר מכיוון שהוא עולה יקר יותר מהבנזין.

אהרון כהן: אני רוצה להגיד מה כואב לי.

אהרון כהן: המצוקה שלנו קשה.

אהרון כהן: מרכיב הסולר במוניות הוא 35-40 אחוזים מהעלות.

יעקב ליצמן: אדוני, כאשר אנחנו עוסקים במלחמה בצפון אתה לא יכול לדבר על מלחמת יום הכיפורים.

יעקב ליצמן: אנחנו לא פותחים את הדיון כאן.

שלי יחימוביץ': פתחת את הדיון.

יעקב ליצמן: לא פתחתי.

יעקב ליצמן: גם אם דיברו, זה לא אומר שפתחתי את הדיון.

יעקב ליצמן: לא פתחתי, ואני לא מתכוון לדון על שום דבר מעבר להצעת החוק שהביאו לנו.

יעקב ליצמן: הוא מדבר כעת על הפיקוח על מחירי הסולר.

יעקב ליצמן: אנחנו לא נכנסים לזה כעת.

יעקב ליצמן: אני מבין שזה כואב לך.

יעקב ליצמן: בשלב כלשהו, כאשר נדון על מחירי הסולר, תהיה מוזמן לדיון.

שלי יחימוביץ': תראה כמה זמן נתת לחברות הדלק לדבר, על אף שגם הם לא התייחסו כלל לנושא הדיון, ואותו אתה עוצר מייד.

אהרון כהן: אנחנו לא מקבלים את מלוא הבלו, ויש עוד 4 מדרגות לעלות, ומעלים לנו.

אהרון כהן: לא מחזירים לנו את כל הבלו.

אהרון כהן: נכון, בועז?

בועז סופר: כאשר נהגי המוניות יתחילו להגיש דוחות אדע אם צריכים אותנו או לא.

בועז סופר: רק 10% מנהגי המוניות מגישים דוחות.

בועז סופר: מה זה אומר?

אהרון כהן: מפני שאין להם זמן לזה.

בועז סופר: אני נותן להם אופציה.

אהרון כהן: זה מתבטא בסך הכול ב-100-150 שקלים.

ערן יעקב: אם 300 שקל בחודש לדעתך זה פרוטות אז אפשר לעשות את ההעלאה ללא החזר לנהגי המוניות.

יעקב ליצמן: יש הבדל אחד ביני ובין נהגי מוניות: להם אין זמן למלא דוחות, ולי אין זמן לעשות כסף ...

שלי יחימוביץ': זה ציבור שניזוק קשות.

יעקב ליצמן: אני מסכים אתך.

יעקב ליצמן: אני שומע את הכאב אבל חייב להגיד פעם נוספת, אנחנו לא עוסקים כעת בנושא הזה.

אהרון כהן: אנחנו מבקשים לקיים דיון על הבעיה שלנו.

יעקב ליצמן: חברת הכנסת שלי יחימוביץ' תפנה ליושב-ראש ותבקש דיון, לא כרגע, בהצעה לסדר.

יעקב ליצמן: נקיים על כך דיון בשלב כלשהו ונראה מה ניתן לעשות.

משה כהן: אני המנהל הכללי של "יהודה רשתות פלדה" ויושב-ראש ועדת האנרגיה של התאחדות התעשיינים ומייצג את ההתאחדות.

משה כהן: יש לנו שלוש הערות.

משה כהן: הערה קטנה למנכ"ל של "דור אלון".

משה כהן: אנחנו רוצים מאוד שחברות הדלק יעבירו את הבלו אלינו.

משה כהן: נדמה לי שיש כאן הצגה לא ברורה.

יעקב ליצמן: חבר הכנסת אמנון כהן ימלא את מקומי.

משה כהן: אני רוצה להסביר את הצד השני, צד הצרכנים של חברות הדלק.

משה כהן: אנחנו מחויבים בבלו ביום שאנו קונים, באותו היום עצמו.

משה כהן: הם מחויבים 10 ימים מאוחר יותר, כפי שנאמר.

משה כהן: זה שהם נותנים אשראי – כאילו אבוא היום לשלטונות מע"מ ואגיד: אני משלם לכם את המע"מ ב-15 בחודש אבל נותן ללקוחות שלי אשראי של 120 ימים, אז אנא מכם קבלו את זה בעוד 120 יום.

משה כהן: התנאים המסחריים בהם אתם עובדים נגזרים עליכם בשל התחרות.

משה כהן: אם למר יוסי אנטורג יש טענות למשרד האוצר, אני מאחל לו שיצליח, שיקבל יותר, ומהר ככל האפשר.

משה כהן: אנחנו התעשיינים לא רוצים לקבל את ההחזר דרך חברות הדלק.

משה כהן: הם נותנים לנו אשראי ואחרי זה בוכים ואומרים: אוי ואבוי, תראו, יש אשראי.

משה כהן: אני משוכנע לחלוטין שאי אפשר לערב את הצדדים המסחריים עם החיוב.

משה כהן: החיוב הוא באותו היום.

משה כהן: ברשותך אדוני היושב-ראש, אני מבקש להתייחס לשלושה נושאים שנוגעים יותר לנו התעשיינים.

משה כהן: מר סופר מכיר את ההערות הללו ואם אני זוכר נכון בפגישה שהיתה לנו בנתיבות לפני מספר חודשים, בפתיחת פארק התעשייה החדש שם, אמרת שתחשבו על כך.

משה כהן: ראשית, יש סף צריכה – תצרוכת סולר של 5,000 ליטר בחודש.

משה כהן: רבותי, יש המון מפעלים, לא קטנים במיוחד, שצורכים קצת פחות מ-5,000 ליטר.

משה כהן: נזכור שסולר הוא לא מקור האנרגיה היחיד, יש גם חשמל וגז.

משה כהן: חבל מאוד שהמפעלים האלה, שהם לא קטנים, המון מפעלים לא נהנים כי הסף גבוה מדי.

משה כהן: מצד שני, יש גבול עליון שנקבע לרכבים כבדים, שפוגע בכל אלה שנמצאים בפריפריה.

משה כהן: כל המורמים מעם שיושבים במרכז, בגוש דן, נהנים, אבל מה יעשו כל אלה שיש להם מפעלים בדרום או בצפון?

משה כהן: הם משתמשים ביותר סולר.

משה כהן: נקבע גבול עליון ומשלמים להם כאילו התגוררו בנתניה.

משה כהן: משהו כאן לא סביר.

שלי יחימוביץ': אני לא מבינה למה זה לא סביר.

משה כהן: כאשר המפעל נמצא בפריפריה נדרשים לצרוך יותר סולר, אבל המדינה קבעה שמחזירים את הבלו עד גבול מסוים שנקבע וכאשר צורכים יותר אין החזר.

משה כהן: אם מפעל נמצא בדימונה ברור שההובלה עולה יותר כסף.

משה כהן: ונושא אחרון, בלתי חביב – נושא הגנרטורים לתעשייה ובקיבוצים.

משה כהן: בתקופה של משברי תצרוכת חשמל, מצד אחד המדינה רוצה לעודד אנשים להשתמש בגנרטורים, אבל הגנרטורים לא נכללים.

משה כהן: אולי תמצאו דרך, וזה לא נראה לי מסובך, לכלול גם גנרטורים, לפחות לתעשייה.

סמדר אלחנני: אם לכולם יחזירו אז לא צריך להגדיל את הבלו.

רם סואן: אני מחברת "סונול".

רם סואן: אני כתבתי את המכתב שהופץ בוועדה.

רם סואן: אני לא בא לדבר נגד הצעת החוק.

רם סואן: אני אומר רק שבהזדמנות חגיגית זאת כאשר מתקנים את החוק, צריך לשים לב לשני דברים.

רם סואן: אם נותנים סמכות למנהל המכס לשנות ולתת הישבון בצורה מסוימת, אני מבקש להרחיב את זה ולתת לו סמכות לתת הישבון מעבר לזה, לחובות אבודים ודברים נוספים שקורים, ואסביר גם למה.

אמנון כהן: מה אתה רוצה לשנות בהצעת החוק?

אמנון כהן: תראה לי.

אמנון כהן: אני מציע שנקרא את הצעת החוק ואם יהיו לך הערות בסעיף מסוים, נתייעץ ונראה מה לעשות.

רם סואן: את החוק הזה בנו בצורת אנדרוגינוס.

רם סואן: החוק מחייב את הבלו על היצרן, ויצרן כולל את חברות הדלק.

רם סואן: אבל את ההישבון לא מקבל היצרן, מי ששילם, אלא הצרכן הסופי.

סמדר אלחנני: זאת היתה המטרה.

רם סואן: מבחינה משפטית זה לא נכון.

אמנון כהן: היועצים המשפטיים כבר בודקים מה נוכל לעשות בעניין הזה.

אבשלום וילן: ביקשתי הערה אחת.

אבשלום וילן: מנסים לתפוס טרמפ על נושא טכני במהותו.

אבשלום וילן: אני לא אוהב מסוי על דלק באופן עקרוני.

אבשלום וילן: פעם חשבו שמכונית זה מותרות, נסיעה זה מותרות, מכך נולד הסיפור.

אבשלום וילן: המסוי על דלק במדינה שלנו מהגבוהים בעולם.

אהוד יחיאלי: לא נכון, אנחנו מהנמוכים בעולם, באירופה לפחות, בתחום המסוי על דלק.

אבשלום וילן: בואו נשווה את זה לארצות-הברית.

אבשלום וילן: האוצר אוהב מאוד לנקוט בתפיסה "ביביסטית" (על-פי ביבי נתניהו), ולומר: אם רוצים לעזור לתעשייה ולייצור וכן הלאה למה להטיל מסים על דלק?

אבשלום וילן: כך בסך הכול פוגמים בתהליך הכלכלי.

אמנון כהן: מה יש לך נגד ביבי נתניהו?

אבשלום וילן: בהזדמנות זאת התביעה של האוצר, ואנו שומעים אותה כבר מספר שנים, לעשות שינוי כי הפער הגדול בין הסולר והדלק לא הגיוני, לכן העלו את זה.

אבשלום וילן: עכשיו אני מציע לא להסתבך.

אבשלום וילן: רבנו די עם מר בועז סופר והגענו למודל כלשהו שמסדר פחות או יותר את ענפי הייצור.

אבשלום וילן: זה אקט טכני ולדעתי צריך לאשר אותו, וזהו.

בועז סופר: בתשובה להערות שנשמעו כאן:

בועז סופר: לגבי דלקים לתעשייה – אני מסכים אתך לחלוטין.

בועז סופר: מכיוון שכך, לכל הדלקים הייעודיים לתעשייה יש אחוז מס מינימלי.

בועז סופר: איפה הבעיה שלנו?

בועז סופר: כאשר יש שימוש מעורב.

בועז סופר: אבל כאשר זה ייעודי לתעשייה – אין מס, לא בחומרי גלם ולא בדברים אחרים.

בועז סופר: לגבי התקרה – אני נזכר תמיד בערגה בסיכומים, שאחר-כך אומרים: יש סיכום, אבל רק אני צריך לפתוח אותו.

בועז סופר: בסיכום עם התאחדות התעשיינים נקבעה תקרה.

בועז סופר: אמרנו דבר פשוט: אנחנו מוכנים לבדוק תמיד, ואנחנו נבדוק.

בועז סופר: בתום שנה התחייבנו לבדוק.

בועז סופר: אני לא חוזר בי לרגע.

בועז סופר: נבדוק, ואם אכן יש בעיה – נתקן.

בועז סופר: לגבי מגבלת הקילומטראז' – אותו דבר.

משה כהן: מקובל.

בועז סופר: אנחנו מבקשים להוסיף, כמו שמופיע בכל תביעה מרשות המסים, להגביל ל-6 חודשים את משך ההגשה.

בועז סופר: במקרה מיוחד, כאשר נבצר מאדם, יוכלו להאריך את זה ל-6 חודשים נוספים.

בועז סופר: תהיה שנה להגיש את התביעה רטרואקטיבית.

אמנון כהן: נעבור לקריאת הסעיפים.

אמנון כהן: אם תוך כדי הקריאה למישהו תהיה הערה עניינית, ירים ידו.

שלי יחימוביץ': ממתי יוחל החוק?

שלי יחימוביץ': לא הבנתי.

אמנון כהן: כאשר נגיע לסעיף הזה, נדון.

משה כהן: הבהרה קטנה להשלים את דברי מר בועז סופר.

משה כהן: כבוד היושב-ראש, אני מעוניין שתקבע לוח זמנים להבטחה של מר סופר, שמקובל עליי.

אמנון כהן: יש לוח זמנים.

אמנון כהן: רוצים להכניס את זה כתוספת.

איריס וינברגר: הצעת חוק הבלו על דלק (תיקון מס' 6), התשס"ו-2006 סעיף 1 – תיקון סעיף 1 "בחוק הבלו על דלק, התשי"ח-1958 (להלן – החוק העיקרי), בסעיף 1, במקום ההגדרה "המנהל" יבוא: ""המנהל" – המנהל כהגדרתו בפקודת מס הכנסה, או סגנו;".

איריס וינברגר: סעיף 2 – החלפת סעיף 9 במקום סעיף 9 לחוק העיקרי יבוא: "9 – פטור מיוחד והישבון (א) שר האוצר, באישור ועדת הכספים של הכנסת, רשאי לקבוע בצו –

איריס וינברגר: (2) הישבון, מלא או חלקי, של הבלו ששולם על דלק המיועד או המשמש למטרה מסוימת שקבע, שיינתן למי ששילם את הבלו או למי שהשתמש בדלק למטרה האמורה, הכל כפי שקבע.

איריס וינברגר: (ג) קבע שר האוצר לפי הוראות סעיף קטן (א) כי יינתן הישבון למי שהשתמש בדלק למטרה מסוימת, יינתן ההישבון למשתמש כאמור, ובלבד ששוכנע המנהל כי הדלק שרכש המשתמש הוא דלק ששולם עליו בלו בידי היצרן, והמשתמש הוכיח כי מתקיימים כל אלה: (1) המשתמש עשה שימוש בדלק למטרה שקבע שר האוצר; (2) הדלק לא נרכש בתחנת תדלוק שאינה מנויה ברשימת התחנות כהגדרתה בחוק משק הדלק (איסור מכירת דלק לתחנות תדלוק מסוימות), התשס"ה-2005; לענין זה יראו תחנת תדלוק פנימית כהגדרתה באותו חוק, כתחנה המנויה ברשימת התחנות כאמור; (3) הדלק נרכש במישרין ממי שנרשם כעוסק מורשה לפי חוק מס ערך מוסף, התשל"ו-1975.

איריס וינברגר: " כאן מתווסף עוד סעיף קטן שלא מופיע בנוסח שלפניכם.

איריס וינברגר: הוא יתווסף כסעיף קטן (ד), ואילו סעיף קטן (ד) הנוכחי יהפוך לסעיף קטן (ה).

איריס וינברגר: "(ד) הישבון כאמור בסעיף קטן (ג) יינתן אם הוגשה בקשה על כך תוך 6 חודשים מיום הוצאת חשבונית מס, כמשמעותה בסעיף 47 לחוק מס ערך מוסף, בגין רכישת הדלק על-ידי המשתמש; המנהל רשאי להאריך את המועד להגשת הבקשה לתקופה שלא תעלה על 6 חודשים נוספים, ומטעמים מיוחדים שיירשמו.

אמנון כהן: יש הערות?

רם סואן: אני רוצה להעיר לסעיף 2, שמתקן את סעיף 9(א)(2).

רם סואן: בסיפה כתוב: "הכל כפי שקבע".

רם סואן: אני מבקש להוסיף את המלים" "ובמועד שקבע".

עדנה הראל: אבל הוספנו עכשיו סעיף בעניין מועדים, שהוקרא.

רם סואן: אלה מועדים להגשת הבקשה.

רם סואן: אני מדבר על מועדים לתשלום.

איריס וינברגר: זה מופיע בסעיף 4.

איריס וינברגר: אין צורך להוסיף כאן את המילים "ובמועד שקבע".

יעקב פרידגוט: זה מופיע בסעיף 4 אבל לא נגיע לזה כי זה לא מופיע כאן.

יעקב פרידגוט: אפשר להסמיך את המנהל להאריך את המועדים.

יעקב פרידגוט: במקום "עד 10 ימים" צריך לבוא: "עד 30 ימים".

קריאה: זה לגמרי לא רלוונטי.

יוסי אנטורג: אני רוצה להסביר למה זה כן נבון.

יוסי אנטורג: נאמר כאן ששר האוצר רשאי, באישור ועדת הכספים, לקבוע צו.

יוסי אנטורג: נותנים בעצם סמכות לשר האוצר לקבוע את הדבר הזה.

בועז סופר: היום 10 ימים הוא מספר הימים המרבי שהסמכות נתונה על-פי חוק.

בועז סופר: אנחנו בחרנו לתת את המרב.

רם סואן: אנחנו מבקשים לתת לך אפשרות להאריך את המועדים.

בועז סופר: אני מודה לכם, אבל הסמכות ניתנה.

בועז סופר: אתם מבקשים שאני אקח סמכות מהוועדה.

בועז סופר: החוק קובע את המגבלה.

רם סואן: אבל כאן החוק ייתן את הסמכות להאריך את המועדים, באישור ועדת הכספים.

בועז סופר: אז תהיה סתירה בחוק.

אמנון כהן: אנחנו מאשרים את סעיפים 1 ו-2, עם התוספת של סעיף קטן (ד) החדש וסעיף קטן (ה) שהיה קודם (ד), ושינוי הנוסח בפסקה 2(ג)(2).

איריס וינברגר: סעיף 3 – הוספת סעיף 10א "אחרי סעיף 10 לחוק העיקרי יבוא: "10א – מניעת כפל הטבה לא יינתן לאדם הישבון או החזר של בלו ששולם על דלק, לפי סעיפים 9 או 10, אם ניתן פטור, הישבון או החזר בשל בלו כאמור, לאדם אחר.

איריס וינברגר: " סעיף 4 – החלפת סעיף 11 והוספת סעיף 11א במקום סעיף 11 לחוק העיקרי יבוא: "11 – העברת דלק פטור מבלו (א) דלק שניתן עליו פטור מבלו לפי סעיף 9, לרבות בדרך של החזר בלו ששולם, לפי סעיף 10, לא יעבירנו אדם לאחר ולא ישתמש בו למטרה אחרת מהמטרה שבשלה ניתן הפטור, אלא אם כן קיבל את הסכמת המנהל לכך ושילם את הבלו המלא החל בשעת תשלום הבלו, לפני ההעברה או השימוש כאמור.

איריס וינברגר: (ב) על אף הוראות סעיף קטן (א), רשאי המנהל להתיר לאדם העברת דלק או שימוש בדלק, כמפורט להלן, בלא תשלום בלו לפי הוראות אותו סעיף קטן, בתנאים ובמגבלות שיורה: (1) העברת הדלק למי זכאי לפטור עליו לפי סעיף 9; (2) שימוש בדלק למטרה אחרת מהמטרה שבשלה ניתן הפטור, ובלבד שנקבע פטור מבלו, לפי סעיף 9, גם לגבי שימוש בדלק למטרה האחרת.

איריס וינברגר: 11א – העברת דלק שניתן עליו הישבון דלק שניתן עליו הישבון לפי סעיף 9, לא יעבירנו אדם לאחר ולא ישתמש בו למטרה אחרת מהמטרה שבשלה ניתן ההישבון.

איריס וינברגר: ""

שגית אפיק: "מניעת כפל הטבה" – באיזה מקרים זה חל?

איריס וינברגר: בסעיף 11 מדובר על מי שקיבל פטור מבלו.

איריס וינברגר: מניעת כפל הטבה מתייחסת למפעל שקיבל פטור מבלו, כי משתמש בבנזין כחומר גלם למוצר, והעביר את זה לאחר.

איריס וינברגר: הסעיף הזה נועד למנוע מסחר בדלקים פטורים מבלו.

סמדר אלחנני: זה ישים?

בועז סופר: כן.

בועז סופר: בסך הכול יש לנו 167 מפעלים.

סמדר אלחנני: הפיתוי גדול מאוד.

סמדר אלחנני: איך מונעים את זה?

בועז סופר: אנו עושים כמיטב יכולתנו.

אמנון כהן: יש הערות לסעיפים 3 ו-4?

אמנון כהן: אם לא, הסעיפים מאושרים.

איריס וינברגר: סעיף 5 – תיקון סעיף 21 "בסעיף 21 לחוק העיקרי – (1) בסעיף קטן (א), במקום "יצרן" יבוא "החייב בדיווח"; (2) בסעיף קטן (ב), במקום "היצרן" יבוא "החייב בדיווח"; (3) בסעיף קטן (ג), במקום "יצרן" יבוא "החייב בדיווח", במקום "ליצרן" יבוא "לחייב בדיווח" ובמקום "היצרן" יבוא "החייב בדיווח"; (4) אחרי סעיף קטן (ג) יבוא: "(ד) בסעיף זה, "החייב בדווח" – יצרן, וכן משתמש בדלק שניתן לגביו פטור לפי סעיף 9 או משתמש בדלק שניתן לו הישבון לפי הסעיף האמור.

איריס וינברגר: " סעיף 6 – תיקון סעיף 23 בסעיף 23(א)(1) לחוק העיקרי, אחרי "בדלק הפטור מבלו" יבוא "או שניתן בשלו הישבון".

איריס וינברגר: סעיף 7 – תיקון סעיף 25א בסעיף 25א לחוק העיקרי, אחרי סעיף קטן (ב) יבוא: "(ב1) היה למנהל יסוד סביר להניח כי אדם העביר דלק שניתן עליו פטור לפי הוראות סעיף 9, או השתמש בו, בלי שקיבל הסכמה לכך או בלי ששילם את הבלו החל לפני ההעברה או השימוש, בניגוד להוראות סעיף 11, רשאי הוא להטיל עליו עיצום כספי בשיעור כפל הבלו כאמור.

איריס וינברגר: (ב2) היה למנהל יסוד סביר להניח כי אדם שניתן לו הישבון לפי סעיף 9 העביר דלק או השתמש בו, בניגוד להוראות סעיף 11א, רשאי הוא להטיל עליו עיצום כספי בשיעור כפל הבלו שהושב.

איריס וינברגר: ""

אמנון כהן: יש הערות לסעיפים 5-7?

סמדר אלחנני: לגבי החובה שנקבעה כאן, שכל מי שמקבל הישבון חייב בניהול פנקסים, כתוב בדברי ההסבר: "חובה לנהל פנקסים, ידיעות ומאזן מלאי".

סמדר אלחנני: האם זה לקוח מפקודת מס הכנסה?

סמדר אלחנני: לא ברורה לי הכוונה.

סמדר אלחנני: ניהול פנקסים זה במס הכנסה.

איריס וינברגר: לא מדובר כאן על הוראות ספרים של מס הכנסה, אלא יש חובות דיווח ליצרני הדלק ויש חובות גם על מי שזכאי לפטור, על מי שצריך לקבל הישבון.

איריס וינברגר: יש אכן הוראות ניהול ספרים של מס הכנסה, אבל במקביל יש גם חובות דיווח ספציפיות לזכאי לפטור, שנקבעו בתקנות.

סמדר אלחנני: מר בועז סופר הדגיש, אחד היתרונות שהוא מנה בניהול ההישבון ליצרנים הסופיים, שיהיה לו גם פיקוח שלא ישתמשו בדלק המוברח מהשטחים ושיהיו ספרים מסודרים ומנוהלים כשורה.

סמדר אלחנני: אני שואלת על מי חלה החובה לנהל פנקסים, ידיעות ומאזן מלאי.

סמדר אלחנני: האם על המשתמש הסופי שמקבל את ההישבון?

סמדר אלחנני: הוראות ניהול הספרים לצרכן הסופי, האם זה דבר חדש?

שגית אפיק: זה לא חדש, זה מופיע בסעיף 21 לחוק העיקרי.

סמדר אלחנני: לצרכן הסופי, למי שמקבל את ההישבון, החובה הזאת לא היתה קיימת קודם לכן.

סמדר אלחנני: לדעתי זה דווקא טוב.

איריס וינברגר: הכול כפי שנקבע בתקנות.

איריס וינברגר: בתקנות כבר היום קבועות חובות דיווח ליצרנים, וייקבעו חובות דיווח לזכאים לפטור, ואולי ייקבעו חובות דיווח למשתמשים.

איריס וינברגר: יש כאן הסמכה לקבוע בתקנות חובות דיווח ספציפיות לכל מגזר.

איריס וינברגר: חובת הדיווח עצמה תיקבע בתקנות.

סמדר אלחנני: היא עוד לא קיימת?

איריס וינברגר: היא קיימת היום ליצרנים.

איריס וינברגר: זה יאפשר לנו לקבוע בתקנות חובות דיווח גם לצרכנים, המשתמשים הסופיים.

איריס וינברגר: סעיף 8 – תחילה "תחילתו של חוק זה ביום כ' בטבת התשס"ה (1 בינואר 2005) ויראו את צו הבלו על הדלק (פטור) (תיקון), התשס"ה-2005, ואת צו הבלו על הדלק (פטור) (תיקון) (תיקון), התשס"ה-2005, כאילו הותקנו מכוח סעיף 9 לחוק העיקרי, כנוסחו בסעיף 2 לחוק זה.

איריס וינברגר: "

בועז סופר: האם "1 בינואר 2006" מקובל עליכם?

אמנון כהן: לא רצינו תחולה רטרואקטיבית ב-1 בינואר 2005.

אמנון כהן: האם כל החברים מסכימים שתהיה תחולה רטרואקטיבית, אך לא יותר מדי, אלא רק השנה הנוכחית, דהיינו 1 בינואר 2006?

סמדר אלחנני: ומה יהיה עם הבג"ץ?

שי חרמש: יפילו את זה בבג"ץ ויצטרכו להחזיר הכול.

אמנון כהן: אנחנו לא עובדים בבג"ץ.

עדנה הראל: זה לא עניין של הבג"ץ.

אמנון כהן: לא מקובל לקבוע תחולה רטרואקטיבית.

בועז סופר: חברת הכנסת יחימוביץ', אם את זוכרת, בחוק ההסדרים 2006 כאשר דיברנו על הקלה לנכים, למי שבן זוגו לא יכול לעבוד, עשינו תחולה רטרואקטיבית.

אמנון כהן: לכמה זמן?

בועז סופר: מבחינת מס הכנסה אין לנו יכולת לתת יותר משנה אחורה.

בועז סופר: אבל אין כאן עניין של שנת מס.

שלי יחימוביץ': אם אנחנו כבר עוסקים בהשוואות, אתה בוודאי זוכר שבדיונים על התקציב היו שלושה סעיפים שנגעו לגמלאים – החזרת 1.5% לקצבאות הזקנה, העלאת בסיס קצבת הזקנה ותוספת למי שחיים רק מהבטחת הכנסה, ובשום פנים ואופן לא הסכמתם להחיל את זה ב-1 ביוני, על אף שזה היה כתוב בהסכם הקואליציוני.

בועז סופר: כרשות מסים הסכמנו בדיוק למה שביקשתם.

שלי יחימוביץ': אני מסכימה לפשרה שהוצעה כעת.

איריס וינברגר: יש כאן כספים שאמנם יזם שר האוצר, אבל אושרו על-ידי ועדת הכספים של הכנסת.

איריס וינברגר: כלומר אין כאן פעולה מנהלית.

שלי יחימוביץ': הסכמתי לפשרה.

עדנה הראל: המשמעות של הפשרה, שהכנסת מכירה בעובדה שזה הסדר חוקי וסדור, הסדר שנעשה, כפי שהממשלה טוענת, באופן ראוי ועל דעת ועדת הכספים.

עדנה הראל: כאן אנחנו מדברים על הסדר טכני של ההישבון, בשמו, בשורה של הסדרים ראשוניים, שאפשר היה לעשות גם בתקנות.

עדנה הראל: אנחנו סבורים שההרמוניה החקיקתית מצדיקה שזה יהיה ממועד הצווים ושלא תישאל שאלה על הפער.

אמנון כהן: אם כך, הייתם צריכים להביא את זה במועד הנכון.

עדנה הראל: הממשלה הניחה את זה על שולחן הכנסת.

אמנון כהן: קבענו את תחולת החוק הזה ביום 1 בינואר 2006 על דעת חברי הוועדה.

אמנון כהן: תודה רבה.

אמנון כהן: הצעת חוק הבלו על דלק (תיקון מס' 6), התשס"ו-2006, נתקבלה, כולל התיקונים שהוכנסו ושינוי מועד התחילה.

אמנון כהן: תקנות התעבורה (תיקון מס' ...), התשס"ו-2006 – שינוי אגרות

אמנון כהן: הנושא הבא על סדר היום תקנות התעבורה (תיקון מס' ...), התשס"ו-2006 – שינוי אגרות.

בועז סופר: הרקע ניתן כבר, זה נושא דומה, מכיוון שהעברנו את הסדר הסולר.

בועז סופר: בכל שלב בו הועלה המס על הסולר הופחתה אגרת הרישוי.

בועז סופר: עניינן של תקנות התעבורה תיקון שמפחית את התוספת לאגרת הרישוי בגין רכב דיזל פרטי ומסחרי עקב העלאת המס.

בועז סופר: מכיוון שאנחנו מבקשים לעשות את זה במועד, אנחנו מבקשים כבר היום לקבוע שמ-1 בספטמבר האגרה, או הקנס, יורדים, בדיוק בהתאם להתחייבות.

בועז סופר: מדובר בהפחתה מ-1,433 שקלים ברכב פרטי ל-1,000 שקלים, וברכב מסחרי מ-1,304 שקלים ל-1,000 שקלים.

בועז סופר: אנחנו מאחדים את האגרות.

אמנון כהן: מי מתנגד להפחתה?

אהרון כהן: למוניות לא מפחיתים.

אהרון כהן: אני מבקש שיורידו גם למוניות.

בועז סופר: מוניות משלמות 600 שקל.

אבשלום וילן: ביום שהוא ידבר בשם ארגון אחד לכל מוניות, אני בעד להוריד להם את האגרות ...

ברוניסלבה חירמן: יש כאן שינוי אגרה נוסף, טכני לחלוטין, בתקנה 1.

ברוניסלבה חירמן: החל מינואר 2006 רשיונות נהיגה ניתנים לתקופה של 10 שנים, ולא 5 שנים כפי שהיה בעבר.

ברוניסלבה חירמן: כאשר תוקנה התוספת הראשונה לפקודת התעבורה, שעוסקת באגרות, בשוגג לא נעשתה התאמה של פרט 9ב, שקובע אגרה בעד הפקת רשיון עם תמונה.

ברוניסלבה חירמן: כיום הוא מנוסח באופן שהאגרה חלה על רשיונות נהיגה רק לתקופה של עד 5 שנים.

ברוניסלבה חירמן: אנחנו מציעים לתקן את השגיאה.

שי חרמש: אותה אגרה?

שי חרמש: כלומר באותו מחיר מקבלים רשיון ל-10 שנים במקום ל-5 שנים?

ברוניסלבה חירמן: האגרה בעד הפקת התמונה זהה, לא משנה לאיזו תקופה ניתן הרשיון.

ברוניסלבה חירמן: יש אגרת רשיון, שם יש הבדל בין שנתיים, 5 שנים או 10 שנים, ויש אגרה בעד הפקת התמונה, שהיא זהה – 18 שקלים.

אבשלום וילן: תמונה עולה 18 שקלים?

אבשלום וילן: אתם יצירתיים ...

אבשלום וילן: גרועים יותר מן הבנקים.

אבשלום וילן: למה את קוראת לזה "אגרת תמונה"?

אבשלום וילן: תסבירי לי.

אבשלום וילן: צילום ב"פוטו רצח" עולה 18 שקל?

אבשלום וילן: הרי מצלמים אותך במחשב.

אבשלום וילן: מה השטויות האלה?

ברוניסלבה חירמן: אלה עלויות אמיתיות.

אמנון כהן: מר סופר הציג לנו את ההורדה מ-1,433 שקלים ל-1,000 שקלים ברכב פרטי, ומ-1,304 שקלים ל-1,000 שקלים ברכב מסחרי.

אמנון כהן: איך הגעתם להורדה הזאת?

אמנון כהן: האם אפשר להוריד יותר?

יעקב ליצמן: אתם מציעים 1,000 שקל ואנחנו כוועדה אולי נציע 800 שקל או 850 שקל.

יעקב ליצמן: עכשיו השאלה שלך מיותרת?

אמנון כהן: זה לא מיותר, זה במקום.

אמנון כהן: זה הישג של ועדת הכספים.

יעקב ליצמן: מי בעד תקנות התעבורה (תיקון מס' ...), התשס"ו-2006 – שינוי אגרות?

יעקב ליצמן: מי נגד?

יעקב ליצמן: בעד תקנות התעבורה (תיקון מס' ...), התשס"ו-2006 – שינוי אגרות – 5 נגד – אין נמנעים – אין התקנות נתקבלו.

יעקב ליצמן: התקנות נתקבלו.

יעקב ליצמן: תודה רבה.

בועז סופר: ברשותך, היתה כאן התייעצות משפטית קצרה.

בועז סופר: אני מתנצל שאנחנו חוזרים לעניין הרטרואקטיביות בהצעת חוק הבלו על דלק (תיקון מס' 6), התשס"ו-2006, אבל עלולה להיווצר בעיה משפטית.

שלי יחימוביץ': הסכמנו לפשרה, שהתחילה תהיה בינואר 2006.

יעקב ליצמן: אפשר להוסיף עוד 3 חודשים.

אמנון כהן: אבל המשלחות היו כאן ושמעו שהוועדה קיבלה את הפשרה.

אמנון כהן: עלינו להיות הגונים.

איריס וינברגר: הבעיה המשפטית היא אישור הצווים, לא הזמן.

איריס וינברגר: בסיפה של הסעיף נאמר שמאושרים הצווים שאושרו על-ידי ועדת הכספים.

איריס וינברגר: אלה צווים שאושרו בינואר 2005.

שלי יחימוביץ': כלומר החפיפה הנכונה היתה ינואר 2005.

שלי יחימוביץ': למה עכשיו אתם מסתפקים רק ב-3 חודשים אחורה?

איריס וינברגר: אנחנו מבקשים שיראו את הצווים שעודכנו בינואר 2005 כאילו עודכנו מכוח החוק הזה.

שגית אפיק: אי אפשר לכתוב בחוק שניתן לראות את הצווים כאילו עודכנו מכוח החוק הזה, כי החוק הזה מתחיל ב-1 בינואר 2006 על-פי מה שהוחלט בוועדה.

שגית אפיק: הם רוצים שלא יהיה ספק לגבי כשירות הצווים ולכן הרטרואקטיביות תהיה מינואר 2005.

עדנה הראל: הצווים עודכנו בתחילת 2005 עם תקופת גרייס, כפי שהסביר מר בועז סופר.

עדנה הראל: אנחנו מבקשים שמועד התחילה יהיה "1 בינואר 2005".

יעקב ליצמן: אציע רביזיה.

יעקב ליצמן: מי בעד הרביזיה על הצעת חוק הבלו על דלק (תיקון מס' 6), התשס"ו-2006?

יעקב ליצמן: מי נגד?

יעקב ליצמן: בעד רביזיה על הצעת חוק הבלו על דלק (תיקון מס' 6), התשס"ו-2006 – רוב נגד – אין נמנעים – אין הרביזיה נתקבלה.

יעקב ליצמן: הרביזיה נתקבלה.

שגית אפיק: הממשלה מבקשת לחזור בסעיף התחילה לנוסח המקורי: "תחילתו של חוק זה ביום כ' בטבת התשס"ה (1 בינואר 2005)".

שגית אפיק: כתוצאה מכך יראו את צו הבלו על הדלק (פטור) (תיקון), התשס"ה-2005, ואת צו הבלו על הדלק (פטור) (תיקון) (תיקון), התשס"ה-2005, כאילו עודכנו מכוח סעיף 9 לחוק העיקרי כנוסחו בסעיף 2 לחוק זה.

שגית אפיק: התחילה היא ב-1 בינואר 2005, והצווים שעודכנו יישארו על כנם וייראו אותם כאילו עודכנו מכוח החוק החדש שעובדים עליו עכשיו.

יעקב ליצמן: מי בעד הצעת חוק הבלו על דלק (תיקון מס' 6), התשס"ו-2006, עם התיקון שהוכנס כעת – תחילה ב-1 בינואר 2005?

יעקב ליצמן: מי נגד?

יעקב ליצמן: בעד הצעת חוק הבלו על דלק (תיקון מס' 6), התשס"ו-2006, עם תיקון סעיף התחילה – רוב נגד – אין נמנעים – אין הצעת החוק נתקבלה.

יעקב ליצמן: הצעת החוק נתקבלה.

יעקב ליצמן: תודה רבה.